Jeg+vi+gerne+starte+en+lokalafdeling+der+hvor+jeg+bor

=**Hvad skal man gøre hvis man gerne vil starte en lokalafdeling der hvor man bor**=
 * Herunder kan du læse den helt korte guide for at få sat gang i opstarten af en ny KBHFF-lokalafdeling dér hvor du bor. Du kan også læse den meget mere fyldestgørende start-kit for nye lokalafdelinger for at få indblik i hele opstartsprocessen fra A til Z.**

1) Saml en engageret opstartsgruppe
En ny afdeling kræver for det allerførste, at der er nogle lokale kræfter, der vil lægge et stykke arbejde i det. Et af KBHFFs principper er, at afdelingerne skal være lokalt funderede. I kan hente hjælp og støtte fra gamle, erfarne kræfter i KBHFF, men det er jer selv, der skal forme og udvikle jeres lokalafdeling.

Første skridt er at oprette en ny side for den nye afdeling på KBHFF-wikien. På siden Afdelinger under udvikling kan du se alle de afdelinger, der er under opstart. Hvis din bydel ikke allerede findes på denne liste, kan du oprette en ny side og tilføje den til listen. [|Læs i IT-guiden hvordan du opretter en ny side på wikien]. Giv siden navn efter den bydel, I vil starte i. På siden kan du oprette en kontaktliste, og snart vil folk begynde at skrive sig på med mail og tlf. nr. Det giver en god medlemsbase til at starte med.

**2) Få råd og vejledning fra en eksisterende lokalafdeling**
Når I er 8-12 stykker kan I henvende jer til kollektivgruppen og bede om at få kontakt med en, der har erfaring med at starte en ny afdeling. Det vil typisk være nogle af tovholderne fra den forrige afdeling, der startede. Mentoren er jeres indgang til at få svar på alle de spørgsmål, der sikkert opstår hen ad vejen.

3) Planlæg et opstartsmøde og spred rygtet!
Næste skridt er at holde et møde for at starte processen. Her kan alle interesserede på mailinglisten inviteres. I kan skrive en åben invitation på KBHFFs hjemmeside og nyhedsbrev og måske få lokalavisen til at trykke en notits om, at nu holdes der infomøde om en ny lokalafdeling. I kan også kontakte grafikgruppen, der kan hjælpe jer med at lave flyers eller måske en lille video til at sprede på nettet. [|Sidstnævnte gjorde lokalafdelingen på Vesterbro med stort held]. Hvis I ønsker en repræsentant fra KBHFF, så henvend jer til Kollektivgruppen **i god tid** inden mødet.

4) Afhold opstartsmøde
Hold gerne mødet et offentligt sted, i jeres lokale kulturhus eller måske på en skole. Mødet er starten på processen med at organisere jeres nye afdeling. I kan få en fra kollektivgruppen eller kommunikationsgruppen til at komme ud og holde et oplæg som introduktion til KBHFF, så folk, der ikke kender til Fødevarefællesskabet kan få den relevante info.

Hvor mange medlemmer skal der være i en afdeling? Det er der ingen regler for. I praksis er det godt at starte med mindst 40 medlemmer for at have ressourcepersoner nok + folk nok til at tage de ugentlige vagter. Erfaringerne viser, at nystartede afdelinger temmelig hurtigt fordobler medlemstallet efterhånden, som det spredes, at der er kommet god øko-karma til bydelen. :-)


 * Nu er I nået så langt! Meget mere information om hvad I gør herfra kan I finde i den omfattende start-kit for nye lokalafdelinger, hvor I kan få indblik i hele opstartsprocessen fra A til Z.**